Vladimir Cosma

Vladimir Cosma (* 13. apríl 1940, Bukurešť, Rumunsko) je francúzsko-rumunský hudobný skladateľ, huslista a dirigent. Zložil hudbu k veľkému množstvu francúzskych filmov zo 70., 80. a 90. rokov 20. storočia. Vo svete sa preslávil najmä ako skladateľ filmovej hudby, ktorá bola inšpirovaná rôznymi hudobnými žánrami. Od roku 1960 zložil Cosma vyše 400 hudobných kompozícií k filmom a televíznym programom.
Životopis.
Vladimir Cosma sa narodil v Bukurešti do rodiny muzikantov. Jeho otec Teodor Cosma bol klavirista a dirigent; jeho matka Carola bola hudobníčka a majsterka Európy a Rumunska v plávaní; jeho strýko Edgar Cosma bol skladateľ a dirigent; jedna z jeho starých mám bola klaviristka, žiačka Ferruccia Busoniho. Otec mu dal meno Vladimir z lásky k francúzskej kultúre, ktorú symbolizoval vtedajší francúzsky veľvyslanec v Rumunsku Wladimir d'Ormesson. Od ôsmich rokov koncertoval so svojím otcom. Po stredoškolskom štúdiu nastúpil Vladimir Cosma na Národné hudobné konzervatórium v Bukurešti a na konci štúdia získal dve absolventské prvé ceny, za hru na husliach a za kompozíciu. V roku 1963 sa s rodinou presťahoval do Paríža, kde pokračoval v štúdiu na Národnom konzervatóriu hudby a tanca a spolupracoval s hudobnou pedagogičkou Nadiou Boulangerovou. Od roku 1964 podnikol svetové turné ako klasický huslista.
Vladimir Cosma zložil prvý filmový soundtrack v roku 1967 pre film "Šťastný Alexander" od Yvesa Roberta. V roku 1972 zožal prvý veľký úspech s hudbou ku komédii "Veľký blondín s čiernou topánkou" režiséra Yvesa Roberta. Používa hlavne Panovu flautu, ktorá v špionážnom filme vytvára veľmi dobrú atmosféru. V roku 1973 ukázal veľkú kreativitu v jazzovej atmosfére New Yorku s jidiš tematikou v "Dobrodružstvách rabína Jacoba" od Gérarda Ouryho. Podieľal sa na mnohých populárnych komédiách ako napr.: "Krídelko alebo stehienko?" (1976)réžia Claude Zidi, "Záletník" (1977)réžia Yves Robert, "Som nesmelý, ale liečim sa" (1978)réžia Pierre Richard, "Večierok" (1980)réžia Claude Pinoteau alebo "Kopyto" (1981)réžia Francis Veber. Počas svojej kariéry sa skutočne etabloval ako jeden z pilierov kompozície pre kinematografiu.
V 80. rokoch spestril svoj žáner prácou pre filmy sociálneho charakteru a dramatickejšieho spádu. Tiež skomponoval hudbu k "Cena za nebezpečenstvo" (1983)réžia Yves Boisset, alebo podčiarkoval humor skupiny "Le Splendid" v komédii "Ježiško je neporiadnik" (1982)réžia Jean-Marie Poiré. Vladimir Cosma sa neustále obnovuje, komponuje s málo používanými nástrojmi ako ústna harmonika či lyrikón. Jeho multidisciplinárny talent bol odmenený dvoma Cézarmi, v roku 1982 za film "Diva" (Jean-Jacques Beineix) a v roku 1984 za "Tančiareň" (Ettore Scola). Má prístup do veľmi uzavretého kruhu veľkých režisérov, s ktorými nadviazal skutočné priateľstvá ako napr.: Yves Robert, Claude Zidi, Gérard Oury, Francis Veber, Édouard Molinaro, Claude Pinoteau a Jean-Pierre Mocky. Ako úspešný skladateľ neváhal pracovať aj pre mladých režisérov ako Michel Berny s filmom "Les Grands sentiments font les grands gueuletons" (1973), Nicolas Ribowski s filmom "Mužská záležitosť" (1981) alebo Georges Wilson s filmom "La Vouivre" (1988).
V 90. rokoch sa jeho produkcia spomalila, bolo to ovplyvnené vývojom v hudbe a zaneprázdnením niekoľkými osobnými projektmi. Naďalej pravidelne pracuje ako skladateľ filmovej hudby. Vladimir Cosma je veľkým menom v kultúre, klasickej hudbe a kinematografii.
Vladimir Cosma napísal operu "Marius a Fanny" uvedenú v roku 2007 v Marseille.
Pracoval aj pre televíziu skomponovaním soundtrackov k telenovelám a seriálom ako "Châteauvallon", "Les Cœurs brûlés", "Les Yeux d'Hélène" alebo k populárnej kreslenke "Les Mondes engloutis".
V roku 2017 sa zúčastnil medzinárodného hudobného festivalu "Prague Proms", ktorý sa koná každoročne v Prahe.
V súčasnosti aktívne komponuje nové skladby a zvučky k televíznym seriálom či filmom. V júni tohto roku mal zopár veľkých koncertov v sále Grand Rex s kapacitou viac ako 2700 miest. Zvykne sa objavovať aj v diskusných reláciách, kde hovorí o svojich aktuálnych plánoch.
Filmografia.
Zoznam nie je kompletný.